Predkladacia správa
 
Návrh na uzavretie Protokolu o zmene a doplnení Dohody medzi vládou Slovenskej republiky a vládou Ukrajiny o leteckých dopravných službách, ktorá bola podpísaná v Bratislave 23. mája 1994, sa predkladá ako iniciatívny materiál.

Slovenská republika mala záujem, aby zmeny a doplnky nadobudli platnosť v čo najkratšom čase, preto predložila Ukrajine návrh na uzavretie dohody o zmene dohody formou výmeny nót. Na medzirezortné pripomienkové konanie bol návrh zmien vo forme nóty predložený 28. novembra 2007 ako nelegislatívny materiál. V decembri 2008 ukrajinská strana odporučila uzavrieť zmeny dohody vo forme protokolu. Po konzultácii s Ministerstvom zahraničných vecí Slovenskej republiky a Ministerstvom spravodlivosti Slovenskej republiky bol materiál opätovne predložený na medzirezortné pripomienkové konanie ako medzinárodná zmluva prezidentskej povahy, ktorá má prednosť pred zákonmi a po podpise si vyžaduje súhlas Národnej rady Slovenskej republiky. Keďže pôvodná dohoda bola uzavretá ako vládna, aj tento protokol sa navonok uzaviera ako vládny. Po medzirezortnom pripomienkovom konaní bola 
do predkladaného materiálu doplnená doložka pre posudzovanie vplyvov. Prijatie zmien a doplnkov k pôvodnej dohode nemá dopad na štátny rozpočet a nebude mať dopad ani 
na rozpočty obcí a vyšších územných celkov. Dohoda nemá nepriaznivý vplyv na zamestnanosť a podnikateľské prostredie, naopak vytvára priestor pre rozvoj podnikateľských aktivít a zamestnanosti. 

Predmetom predkladaného materiálu sú zmeny a doplnky k dohode z r. 1994, ktorá nevyhovuje súčasným podmienkam. Účelom uvedených zmien a doplnkov je zosúladenie ustanovení bilaterálnej dohody medzi Slovenskou republikou a Ukrajinou o leteckých dopravných službách s právnymi predpismi Európskej únie, pretože dohoda bola uzavretá pred vstupom Slovenskej republiky do Európskej únie a pred rozhodnutím Európskeho súdneho dvora z 5. novembra 2002 v otázke dohôd „open skies“ s USA. 

Podľa nariadenia č. 847/2004 Európskeho parlamentu a Rady o rokovaniach a vykonávaní dohôd o leteckej dopravnej službe medzi členskými štátmi a tretími štátmi 
je členský štát povinný zahrnúť do dohody s tretím štátom relevantné štandardné ustanovenia spoločne vypracované a stanovené členskými štátmi a Európskou komisiou. Tieto ustanovenia boli členskými štátmi a Európskou komisiou spoločne stanovené ako vzorové klauzuly Spoločenstva. Podstatou predmetných zmien a doplnkov sú uvedené klauzuly.

Prínosom uzavretia protokolu je podpora rozvoja civilného letectva SR, podpora nového dynamického rastu Letiska Bratislava, a. s. a prispôsobovanie bilaterálnych dohôd o leteckej doprave právnemu prostrediu EÚ.
 
Keďže zmeny a doplnky k pôvodnej dohode sa netýkajú hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ich v Rade hospodárskej a sociálnej dohody Slovenskej republiky.

Predkladané zmeny a doplnky boli vnútrokomunitárne prerokované a konzultované s Európskou komisiou s kladným výsledkom. Legislatívna rada vlády Slovenskej republiky schválila predkladaný materiál s pripomienkou, ktorá bola zapracovaná do textu dohody.